ตลาดเงินแกว่งค่าบาทผันผวนจับตาการเมือง
นักลงทุนต่างชาติตื่นการเมืองไทย ค่าความเสี่ยงพันธบัตรพุ่งสูงสุดรอบ 3 เดือน ซ้ำเงินบาทอ่อนสวนทางตลาด
12 ก.พ. 2562

นักลงทุนต่างชาติตื่นการเมืองไทย ค่าความเสี่ยงพันธบัตรพุ่งสูงสุดรอบ 3 เดือน ซ้ำเงินบาทอ่อนสวนทางตลาด
นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย เปิดเผยว่า ค่าความเสี่ยงของพันธบัตรไทย (Credit Default Swap : CDS) ปรับสูงสุดในรอบ 3 เดือน มาอยู่ที่ 0.123% (12.3 Basis Point) สะท้อนมุมมอง ต่างชาติต่อความไม่แน่นอนภายในประเทศ สอดคล้องกับความเคลื่อนไหวของค่าเงินบาทวานนี้ (11 ก.พ.) ที่อ่อนค่าลงเล็กน้อย สวนทางเมื่อเปรียบเทียบกับเงินสกุลอื่นที่แข็งค่าขึ้น
ทั้งนี้ ต้องติดตามสถานการณ์ในประเทศอย่างใกล้ชิด ตลอดระยะเวลาจนกว่าจะถึงวันเลือกตั้งทั่วไปวันที่ 24 มี.ค.นี้ โดยความไม่แน่นอนในช่วงดังกล่าวจะเป็นหนึ่งปัจจัยที่กดดันตลาดเงินตลาดทุนในไตรมาสแรก
ด้านกลุ่มงานโกลบอลมาร์เก็ตส์ ธนาคารกรุงศรีอยุธยา ระบุว่า ค่าเงินบาทอ่อนลงเมื่อเทียบกับดอลลาร์สหรัฐ และค่าเงินในภูมิภาคถูกแรงเทขายต่อเนื่อง ตามค่าเงินหยวน โดยมีปัจจัยหลักจากความกังวลต่อปัญหาสงครามการค้าระหว่างจีนและสหรัฐ รวมถึงปัจจัยการเมืองในประเทศอาจกระทบ Sentiment ของตลาดและการเคลื่อนย้ายของกระแสเงินทุนก่อนการเข้าสู่การเลือกตั้ง ส่วนค่าเงินบาทปิดตลาดที่ 31.38 บาท/ดอลลาร์